ນາຍົກປາກິສຖານ ຈະບໍ່ມາຮ່ວມ ກອງປະຊຸມສະມັດຊາໃຫຍ່ (ເບິ່ງຮູບສະລາຍດ໌)
ນາຍົກປາກິສຖານ ຍົກເລີກແຜນການເດີນທາງ ມາຮ່ວມກອງປະຊຸມ ສປຊ ຍ້ອນເກີດໄພນໍ້າຖ້ວມ
ນາຍົກລັດຖະມົນຕີປາກິສຖານໄດ້ຍົກເລີກແຜນການເດີນທາງມາຮ່ວມກອງປະຊຸມສະມັດຊາ ໃຫຍ່ອົງການສະຫະປະຊາຊາດ ທີ່ນະຄອນນິວຢອກ ໃນອາທິດໜ້າ ໂດຍກ່າວວ່າ ທ່ານຈະ ຕ້ອງປະສານງານໃນການດຳເນີນຄວາມພະຍາຍາມບັນເທົາທຸກໄພນໍ້າຖ້ວມຢູ່ໃນປາກິສຖານ ທ່ານ Yusuf Gilani ກ່າວໃນວັນສຸກມື້ນີ້ວ່າ ລັດຖະມົນຕີການຕ່າງປະເທດປາກິສຖານຈະ ເປັນຜູ້ກ່າວຄຳປາໄສ ຕໍ່ກອງປະຊຸມສະມັດຊາໃຫຍ່ແທນທ່ານ ໄພນໍ້າຖ້ວມທີ່ຍັງດຳເນີນຢູ່ຕໍ່ມາໃນປາກິສຖານເຮັດໃຫ້ມີຜູ້ເສຍຊີີວິດແລ້ວປະມານ 230 ຄົນ ແລະອີກຫຼາຍກວ່າ 300,000 ຄົນບໍ່ມີບ່ອນພັກພາອາໄສ ແຂວງ Sindh ທີ່ຢູ່ໃນພາກໃຕ້ຂອງປະເທດ ເປັນແຂວງທີ່ໄດ້ຮັບຄວາມເສຍຫາຍຮ້າຍແຮງ ເປັນພິເສດ ຊຶ່ງກຳລັງປະເຊີນຢ່າງຮີບດ່ວນ ກັບການຂາດແຄນອາຫານ ບ່ອນພັກເຊົາ ນໍ້າ ດື່ມທີ່ສະອາດ ແລະການໃຫ້ບໍລິການທາງດ້ານການແພດ ພວກຜູ້ນຳຂອງປາກິສຖານໄດ້ຖືກຕຳໜິຕິຕຽນຢ່າງກວ້າງຂວາງໃນປີກາຍນີ້ຍ້ອນບໍ່ໄດ້ເອົາ ໃຈໃສ່ຕໍ່ພວກທີ່ປະສົບໄພນໍ້າຖ້ວມ ນອກນັ້ນແລ້ວແຂວງ Sindh ຍັງໄດ້ຮັບຄວາມເສຍຫາຍຮ້າຍແຮງຈາກໄພນໍ້າຖ້ວມຢູ່ປາກິສ ຖານໃນປີກາຍນີ້ ທີ່ເຮັດໃຫ້ມີຜູ້ເສຍຊີວິດຫຼາຍກວ່າ 1,700 ຄົນນັ້ນ ແລະເຮັດໃຫ້ພື້ນທີ່ 1 ສ່ວນ 5 ປະເທດ ຖືກນໍ້າຖ້ວມນັ້ນ ເລຂາທິການໃຫຍ່ອົງການສະຫະປະຊາຊາດທ່ານ Ban Ki-moon ໄດ້ກ່າວຍົກຍ້ອງການ ຮັບມືກັບວິກິດການໄພນໍ້າຖ້ວມຂອງລັດຖະບານປາກິສຖານໃນປີນີ້ ທ່ານກ່າວວ່າອົງການ ສະຫະປະຊາຊາດ ມີຄວາມໝາຍໝັ້ນຕັ້ງໃຈທີ່ຈະໃຫ້ການສະໜັບສະໜຸນຕໍ່ປາກິສຖານ ໃນ ການດຳເນີນຄວາມພະຍາຍາມ ເພື່ອສະໜອງຕອບຕໍ່ຄວາມຮຽກຮ້ອງຕ້ອງການ ທີ່ຈຳເປັນ ຕ່າງໆຂອງປະຊາຊົນຫຼາຍກວ່າ 5 ລ້ານຄົນ ໃນຢູ່ໃນເຂດທີ່ໄດ້ຮັບຜົນກະທົບ ຈາກໄພນໍ້າ ຖ້ວມນັ້ນ